Grand Theft Auto: The Trilogy – The Definitive Edition

Grand Theft Auto: The Trilogy – The Definitive Edition (בתרגום חופשי לעברית: גניבת כלי רכב: הטרילוגיה – הגרסה האולטימטיבית) היא קומפילציה של משחקי מחשב שיצאה בשנת 2021. קומפילציה זו נוצרה על ידי החברה Grove Street Games, והוצאה לאור על ידי רוקסטאר גיימס. והיא כוללת בתוכה גרסה מחודשת ומודרנית למשחקים Grand Theft Auto III משנת 2001, Grand Theft Auto: Vice City משנת 2002, ו-Grand Theft Auto: San Andreas משנת 2004. כולם מבית רוקסטאר נורת'.

פיתוח הקומפילציה הזו ארך כשנתיים בלבד, כאשר עיקר העבודה היה לוודא שהמשחקים ירגישו וייראו בדיוק כמו הגרסאות הישנות שלהם. רוב הגרפיקה והטקסטורות עודכנו ושופרו באמצעות טכנולוגיית בינה מלאכותית. כמו כן, נוספה למשחקים אפשרות לבחור בין הגדרות השליטה המודרניות של Grand Theft Auto V לבין הגדרות השליטה המקוריות.

הקומפילציה יצאה לקונסולות הפלייסטיישן 4, פלייסטיישן 5, נינטנדו סוויץ', Xbox One וה-Xbox Series X/S ב-11 בנובמבר 2021. הגרסה לטלפונים הניידים שוחררה ב-14 בדצמבר 2023.

הקומפילציה הזו זכתה בעיקר לביקורות שליליות בקרב מעריצי GTA ומבקרים ברחבי העולם. רבים שיבחו את התאורה המשופרת, השליטה הנוחה יותר והמכניקות החדשות שנוספו, אך המשחקים ספגו ביקורת קשה בשל בעיות טכניות, באגים רבים בתקופת ההשקה ומודלים של דמויות שנראו, לדברי רבים, כמו פלסטיק. קומפילציה זו גרמה לדרמה גדולה ולביקורת גדולה על רוקסטאר, שנאלצה לשלוח הודעת התנצלות על הבעיות הטכניות והודיעה על כוונותיה לשפר את המשחק באמצעות עדכונים.

ב-12 בנובמבר 2024 שוחרר עדכון משמעותי שהחזיר את התאורה הקלאסית לשלושת המשחקים ותיקן באגים רבים שהיו קיימים בגרסאות הקודמות.

 עלילה 
בתור גרסה מחודשת של המשחקים הקלאסיים, שלוש העלילות נשארו זהות:

 Grand Theft Auto III 
Grand Theft Auto III מתרחש בשנת 2001 בעיר Liberty City, אשר מבוססת על העיר ניו יורק; המשחק מתמקד בפרוטגוניסט אילם בשם קלוד, שנבגד על ידי בת זוגו במהלך שוד ויוצא למסע נקמה נגדה תוך שנקלע ללא מעט תלאות בדרך.

 Grand Theft Auto: Vice City 
Grand Theft Auto: Vice City מתרחש בשנת 1986 בעיר וייס סיטי אשר מבוססת על מיאמי; המשחק מתמקד במאפיונר בשם טומי ורסטי, שלאחר ששוחרר מהכלא ונקלע לעסקת סמים שהשתבשה, לאט לאט מתחיל לבנות אימפריה ולהשתלט על עולם הסמים של וייס סיטי.

 Grand Theft Auto: San Andreas 
Grand Theft Auto: San Andreas מתרחש בשנת 1992 במדינת סאן אנדראס שבקליפורניה, אשר מחולקת לשלוש ערים מרכזיות: לוס סאנטוס המבוססת על לוס אנג'לס, סן פיירו המבוססת על סן פרנסיסקו והאחרונה היא לס ונטורס המבוססת על לאס וגאס.

המשחק מתמקד בגאנגסטר בשם קארל "סיג'יי" ג'ונסון שחוזר לעיר הולדתו לוס סאנטוס לאחר שאימו נרצחה. מאשמה, קארל עוזר לכנופיה שלו לחזור לגדולתה תוך שנתקל במספר רשויות מושחתות ופושעים חזקים.

 פיתוח 
באוגוסט 2021, דו"ח שפורסם באתר Kotaku חשף כי רוקסטאר גיימס עובדת על גרסאות מחודשות של משחקי Grand Theft Auto, שפותחו במקור על ידי רוקסטאר נורת'; Grand Theft Auto III, Grand Theft Auto: Vice City, ו-Grand Theft Auto: San Andreas. לפי הדיווח, הפיתוח הובל על ידי Rockstar Dundee תוך שימוש במנוע Unreal Engine. בספטמבר 2021, "ועדת דירוג וניהול המשחקים" בדרום קוריאה העניקה לטרילוגיה דירוג רשמי. ספקולציות בתקשורת נמשכו בתחילת אוקטובר לאחר עדכון ל-Rockstar Games Launcher שכלל נתונים, לוגואים, גרפיקה והישגים הקשורים למשחק.

ב-8 באוקטובר 2021, רוקסטאר הכריזה רשמית על הטרילוגיה המחודשת באתר האינטרנט ובדפי המדיה החברתית שלה.

ב-11 באוקטובר 2021, הגרסאות המקוריות של שלושת המשחקים הוסרו מהחנויות הדיגיטליות של הקונסולות, מהלך שזכה לביקורת מצד הקהל והעיתונאים בשל חששות לשימור משחקי מחשב, היעדר אפשרות בחירה בין גרסאות וחשש מהסרת מוזיקה עקב בעיות רישוי, כפי שקרה כבר בעבר עם יציאת המשחקים לטלפונים הניידים בשנת 2013.

 מחלוקות 
לקראת ההכרזה על הגרסאות המחודשות, חברת האם של רוקסטאר גיימס, Take-Two Interactive, פעלה באגרסיביות נגד מודרים רבים, במיוחד כאלו הקשורים למשחקי הטרילוגיה ונכסיהם, כולל תביעות משפטיות. פעולות אלו עוררו ספקולציות על ההשקה הקרבה ותחושות עוינות בקרב קהילת המודרים.

לאחר השקת הקומפילציה, המשחקים סבלו מבאגים וגליצ'ים רבים. משתמשי נינטנדו סוויץ' דיווחו כי הגרסאות ה"מחודשות" כמעט בלתי ניתנות למשחק עקב בעיות אלה.

מ-12 בנובמבר 2021 עד 15 בנובמבר, הגרסאות המחודשות הוסרו מהחנות של רוקסטאר ונחסמו ב-Rockstar Games Launcher למחשב לאחר שנמצאו קבצים הקשורים ככל הנראה למוד Hot Coffee, מיני-משחק שנוי במחלוקת מ-Grand Theft Auto: San Andreas, שאפשר לשחקן לקיים יחסי מין עם נשים. בנוסף, כ-20 שירים מהגרסה המקורית הוסרו מהמשחקים עקב בעיות רישוי.

במהלך תקופה זו, שחקנים רבים הציפו את דפי הטוויטר של Take-Two Interactive ורוקסטאר בדרישות להחזרים כספיים.

 התגובה של רוקסטאר 
שלום לכולם,

אנו מעוניינים לעדכן בנוגע לבעיות הטכניות הלא צפויות שהתגלו עם השקת Grand Theft Auto: The Trilogy – The Definitive Edition.

ראשית, אנו מתנצלים בכנות בפני כל מי שנתקל בבעיות במשחקים האלה.

סדרת Grand Theft Auto, והמשחקים המרכיבים את הטרילוגיה האייקונית הזו, יקרים לנו מאוד, כפי שאנו יודעים שהם יקרים למעריצים ברחבי העולם. הגרסאות המחודשות של המשחקים הקלאסיים הללו לא הושקו ברמה העומדת בסטנדרטים שלנו לאיכות או בציפיות של המעריצים. אנו עובדים על תוכניות מתמשכות לטיפול בבעיות הטכניות ולשיפור כל משחק. עם כל עדכון עתידי, המשחקים יגיעו לרמת האיכות הראויה להם.

— ההודעה הרשמית שרוקסטאר פרסמה בנוגע הקומפילציה. (מתורגם לעברית)ב-19 בנובמבר 2021, רוקסטאר גיימס פרסמה הודעה ברשתות החברתיות בתגובה לכל הביקורות. היא התנצלה על הבעיות והבטיחה לעדכן את הגרסאות המחודשות ולהחזיר את הגישה לגרסאות המקוריות של הטרילוגיה במחשב. בנוסף, הוצעו הגרסאות המקוריות כמתנה לכל מי שירכוש את הגרסאות המחודשות עד 30 ביוני 2022.

 קישורים חיצוניים 


 Grand Theft Auto: The Trilogy – The Definitive Edition בפרויקט פאנדום


 הערות שוליים 

קטגוריה:Grand Theft Auto
קטגוריה:משחקי וידאו משנת 2021
קטגוריה:משחקי Windows
קטגוריה:משחקי פלייסטיישן 4
קטגוריה:משחקי פלייסטיישן 5
קטגוריה:משחקי אקס בוקס
קטגוריה:משחקי עולם פתוח ממוחשבים
קטגוריה:משחקי מובייל
קטגוריה:משחקי פעולה-הרפתקאות
קטגוריה:מחלוקות הקשורות למשחקי וידאו
קטגוריה:משחקים דמויי GTA
קטגוריה:משחקי וידאו שפותחו בממלכה המאוחדת
קטגוריה:משחקי iOS
קטגוריה:טרילוגיות משחקי וידאו